Narva er så langt østpå, man kan komme i Estland. Byen støder op til en smal flod, der samtidig udgør grænsen til Rusland. Skulle den russiske præsident, Vladimir Putin, finde på at tage en bid af Baltikum på samme måde, som han har gjort i Ukraine, er et godt bud, at Narva vil være en af de første byer, der bliver angrebet.

Det er i hvert fald, hvad den estiske regering og Nato frygter, og det er årsagen til, at Nato nu vil stationere en bataljon i Estland, som efter planen skal bestå af bl. a. danske soldater. Den endelige beslutning bliver truffet på et stort Nato-topmøde i den kommende weekend, men allerede nu byder Sven Mikser de danske soldater velkommen. Han er tidligere estisk forsvarsminister og i dag formand for udenrigsudvalget i det estiske parlament. Hans parti – socialdemokraterne – sidder med i den estiske regering.

»Det er fremragende, hvis Danmark sender soldater. Danmark og Estland har en lang tradition for at arbejde sammen«, siger han og peger på, at den nye styrke vil have stor betydning for sikkerheden ikke bare i Estland, men i hele Baltikum.